Clubul de fotbal SC Vaslui, care sezonul trecut a încheiat campionatul Ligii I pe locul al cincilea, are datorii de peste 85 de milioane de euro, peste o treime din debite fiind către bugetul de stat, potrivit raportului de creanțe depus în instanță de către administratorul judiciar.

Sporting Club SA Vaslui, societate aflată în insolvență, înregistrează datorii totale de 382,3 milioane lei, respectiv 85 milioane de euro, către diverse instituții, firme, foști jucători și salariați, acumulate pe parcursul ultimilor ani în care echipa a evoluat în Liga I la fotbal.

Potrivit raportului de creanțe depus la Tribunalul Vaslui, cele mai mari datorii, respectiv 138 milioane de lei, sunt către bugetul de stat, în condițiile în care clubul vasluian de fotbal nu a plătit niciun leu la bugetul de stat în cei 12 ani de existență.

În total, la masa credală sunt înscriși 46 de creditori, printre care Primăria Vaslui, Liga Profesionistă de Fotbal, Administrația Județeană a Finanțelor Publice, Poliția Locală Vaslui, Serviciul de Ambulanță Județean, Clubul de Fotbal Steaua București, foști jucători și antrenori, bănci, firme de pază, precum și societățile deținute de omul de afaceri Adrian Porumboiu.

„La termenul de astăzi (n.r.-marți) de la Tribunalul Vaslui s-a discutat pe marginea raportului de insolvență. Ca și administrator judiciar, am solicitat deschiderea procedurii simplificate de faliment a societății Sporting Club SA Vaslui”, a declarat, marți, corespondentului MEDIAFAX administratorul judiciar al SC Sporting Club SA Vaslui, Liviu Iacob.

După ce instanța va aproba falimentul, administratorul judiciar va trece la identificarea și vânzarea tuturor bunurilor și creanțelor clubului vasluian de fotbal.

Tribunalul Vaslui a admis cererea de intrare în insolvență a SC Sporting Club SA Vaslui, formulată de Finanțele Publice Vaslui și una din firmele fostului finanțator al clubului, Adrian Porumboiu, în toamna anului trecut.

SC Vaslui a terminat sezonul trecut pe locul cinci în Liga I și, din cauza problemelor financiare, nu s-a mai înscris în noul campionat nici măcar în liga secundă, acolo unde fusese retrogradată de Liga Profesionistă de Fotbal, după ce nu a mai primit licența tot pe fondul datoriilor înregistrate.

Sursa: MEDIAFAX